[pic] | KOMISIJA EVROPSKIH SKUPNOSTI |

Bruselj, 13.7.2009

COM(2009) 345 konč.

2009/0092 (ACC)

Predlog

SKLEP SVETA

o postopku glede odstopanj od pravil o poreklu iz protokolov o poreklu, priloženih sporazumom o gospodarskem sodelovanju z državami AKP

OBRAZLOŽITVENI MEMORANDUM

Priloga V k Sporazumu iz Cotonouja[1], vključno s Protokolom št. 1 o opredelitvi pojma izdelki s poreklom in načinih upravnega sodelovanja, je potekla dne 31. decembra 2007. Službe Komisije se na podlagi člena 37 tega sporazuma pogajajo o revidiranih sporazumih o gospodarskem partnerstvu (SGP) z državami AKP. Pogajanja o obsežnih SGP z afriškimi državami AKP so še vedno v teku, medtem ko se začasni SGP postopoma podpisujejo od začetka leta 2008.

Predlagan sklep Komisiji daje izvedbena pooblastila za odločanje Skupnosti glede zahtev za odstopanje od pravil o poreklu iz Protokolov o poreklu, priloženih k SGP. Sklep bo razveljavil Sklep Sveta 2000/399/ES, ki se je prej uporabljal v okviru Sporazuma iz Cotonouja.

Člen 39 Protokola št. I k SGP o opredelitvi pojma izdelki s poreklom in načinih administrativnega sodelovanja SGP CARIFORUM-ES ter tudi podobne določbe protokolov o poreklu drugih SGP, ki jih morajo ostale države AKP še podpisati, določajo postopek za odobritev odstopanj od pravil o poreklu na zahtevo države AKP, ki je podpisnica SGP. O odstopanjih mora odločati pristojni odbor, vzpostavljen v okviru ustreznega SGP, v roku 75 delovnih dni od prejema zahteve v Skupnosti. Zato je treba zagotoviti, da je stališče Skupnosti sprejeto pred iztekom navedenega roka in sporočilo pravočasno poslano državam AKP, ki so podpisnice SGP.

2009/0092 (ACC)

Predlog

SKLEP SVETA

o postopku glede odstopanj od pravil o poreklu iz protokolov o poreklu, priloženih sporazumom o gospodarskem sodelovanju z državami AKP

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133 Pogodbe,

ob upoštevanju predloga Komisije,

ob upoštevanju naslednjega:

(1) Priloga V k Sporazumu o partnerstvu med skupino afriških, karibskih in pacifiških držav (države AKP) na eni strani ter Evropsko skupnostjo in njenimi državami članicami na drugi strani, podpisan 23. junija 2000[2] v Cotonouju (Sporazum o partnerstvu AKP-ES) in njegovi protokoli, med njimi Protokol št. 1 o opredelitvi pojma „izdelki s poreklom“ in načinih upravnega sodelovanja, so v skladu s členom 37(1) navedenega sporazuma potekli 31. decembra 2007.

(2) Kot je predvideno v členu 37(1) Sporazuma o partnerstvu AKP-ES, so bili sporazumi o gospodarskem partnerstvu (SGP) dogovorjeni z regionalnimi skupinami držav AKP. Navedeni SGP se postopoma podpisujejo od 1. januarja 2008.

(3) Člen 39 Protokola I o opredelitvi pojma „izdelki s poreklom“ in načinih administrativnega sodelovanja (v nadaljevanju:„Protokol o poreklu“) med državami CARIFORUM na eni strani ter Evropsko skupnostjo in njenimi državami članicami na drugi strani[3] (SGP CARIFORUM-ES), ki je prvi Sporazum o gospodarskem partnerstvu z državami AKP, določa postopek za odobritev odstopanj od pravil o poreklu na zahtevo države AKP, ki je podpisnica SGP. Stališče Skupnosti o odstopanjih mora sprejeti pristojni odbor. Primerno je zagotoviti postopek, ki ga navedeni odbor lahko v prihodnje tudi uporabi za podobne določbe Protokola o poreklu k drugim SGP, ki jih podpišejo države AKP.

(4) Člen 39(8) Protokola o poreklu določa, da je treba odločitev sprejeti čim prej in v vsakem primeru najpozneje petinsedemdeset delovnih dni od prejema zahteve v Skupnosti. Če Skupnost v tem obdobju države AKP, ki je predložila zahtevo za odstopanje, ne obvesti o svojem stališču, se šteje, da je zahteva sprejeta.

(5) Zato je treba sprejeti postopek za zagotovitev, da se stališče Skupnosti lahko dovolj zgodaj sprejme in sporoči državam AKP, podpisnicam SGP, kar zagotavlja, da se ustrezna odločitev lahko sprejme pred iztekom navedenega roka.

(6) Sklep Sveta 2000/399/ES z dne 16. junija 2000 o postopku odstopanj od pravil o poreklu blaga določenih s Protokolom št. 1 k Sporazumu o sodelovanju med državami AKP in ES[4] je omogočil prenos pooblastil na Skupnost po prejemu zahteve držav AKP za odstopanje od pravil o poreklu iz Protokola št. 1 Priloge V k Sporazumu o partnerstvu AKP-ES.

(7) Podoben prenos pooblastil na Komisijo je zdaj treba omogočiti v zvezi z zahtevami za odstopanje od pravil o poreklu iz Protokolov o poreklu k SGP. Stališče Skupnosti v zvezi s tovrstnimi zahtevami je treba sprejeti v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil[5].

(8) Zaradi jasnosti je treba razveljaviti Sklep 2000/399/ES –

SKLENIL:

Člen 1

Komisija sprejme stališče Skupnosti v zvezi z zahtevo držav AKP, podpisnic sporazumov o gospodarskem partnerstvu (SGP), za odstopanje od pravil o poreklu iz protokolov o poreklu k SGP v skladu s postopkom iz člena 2.

Člen 2

1. Komisiji pomaga Odbor za carinski zakonik, ustanovljen s členom 248a(1) Uredbe (EGS) št. 2913/92[6].

2. Predstavnik Komisije Odboru za carinski zakonik predloži osnutek stališča Skupnosti 25 delovnih dni od dneva prejema zahteve za odstopanje v Skupnosti. Odbor za carinski zakonik poda mnenje o osnutku v roku, ki ga določi njegov predsednik glede na nujnost zadeve. V primeru sklepov, ki jih Svet po predlogu Komisije mora sprejeti, se poda mnenje, ki je sprejeto na podlagi večine iz člena 205(2) Pogodbe. Glasovi predstavnikov držav članic se tehtajo na način iz navedenega člena. Predsednik ne glasuje.

3. Komisija sprejme stališče Skupnosti in ga nemudoma posreduje pristojnemu odboru, ki ga vzpostavi ustrezen SGP. Vendar če stališče Skupnosti ni skladno z mnenjem Odbora za carinski zakonik, ga Komisija nemudoma posreduje Svetu. V navedenem primeru Komisija odloži posredovanje stališča pristojnemu odboru, vzpostavljenemu v okviru ustreznega SGP, za 25 delovnih dni od datuma glasovanja v odboru.

4. Svet, ki odloča po načelu kvalificirane večine, lahko sprejme drugačno skupno mnenje v roku iz tretjega odstavka.

Člen 3

1. Sklep 2000/399/ES se s tem razveljavi.

2. Sklicevanja na razveljavljen sklep se štejejo za sklicevanja na ta sklep.

V Bruslju,

Za Svet

Predsednik [pic][pic][pic]

[1] Sporazum o partnerstvu med skupino afriških, karibskih in pacifiških držav na eni strani ter Evropsko skupnostjo in njenimi državami članicami na drugi strani, podpisan 23. junija 2000 v Cotonouju (UL L 317, 15.12.2000, str. 3).

[2] UL L 317, 15.12.2000, str. 3.

[3] UL L 289, 30.10.2008, str. 1.

[4] UL L 151, 24.6.2000, str. 16.

[5] UL L 184, 17.7.1999, str. 23.

[6] UL L 302, 19.10.1992, str. 1.